PROJEKTS

**Saeimas Pieprasījumu komisijai**

Jēkaba ielā 11, Rīgā

***Par Ķemeru viesnīcu***

Ministru kabinets ir izskatījis Saeimas Pieprasījumu komisijas 2012.gada 28.novembra vēstuli Nr.9/11-2-n/64-11/12 jautājumā par turpmāko rīcību ar valsts nozīmes kultūras pieminekli *Ķemeru viesnīca* un informē par sekojošo.

 Minētajā vēstulē izteikts lūgums Ministru prezidentam uzdot finanšu ministram, kā valsts akciju sabiedrības „Valsts nekustamie īpašumi” kapitāla daļu turētājam, veikt šādas darbības:

1. pārņemt *Ķemeru viesnīcas* nekustamo īpašumu valsts īpašumā, atbilstoši Civilprocesa likumā noteiktajai kārtībai piedaloties zvērināta tiesu izpildītāja U.Zepa organizētajā izsolē;
2. pēc īpašuma tiesību iegūšanas sadarbībā ar Jūrmalas pašvaldību un citām kompetentajām un ieinteresētajām organizācijām nodrošināt normatīvo aktu prasībām un sabiedrības interesēm atbilstošu minētā nekustamā īpašuma apsaimniekošanu.

Saskaņā ar zvērināta tiesu izpildītāja U.Zepa sniegto informāciju, lai nodrošinātu parādu piedziņu pret sabiedrību ar ierobežotu atbildību „OMINASIS LATVIA” (turpmāk - *OMINASIS LATVIA*), tiks rīkota izsole sekojošiem *OMINASIS LATVIA* piederošiem *Ķemeru viesnīcas* nekustamiem īpašumiem:

1. Tukuma ielā 42, Jūrmalā (nekustamā īpašuma kadastra numurs 1300 026 4908), kas sastāv no zemes gabala 13 779 m2 platībā un viesnīcas ēkas (ēkas (būves) kadastra apzīmējums 1300 026 4908 001) - valsts nozīmes arhitektūras piemineklis „Viesnīca” (valsts aizsardzības Nr. 5427) (ēkas (būves) kadastra apzīmējums 1300 026 4908 001), kurā atrodas vairāki valsts nozīmes nekustami mākslas pieminekļi, vietējas nozīmes nekustami mākslas pieminekļi un vietējas nozīmes kustami mākslas pieminekļi;
2. Emīla Dārziņa ielā 15, Jūrmalā (nekustamā īpašuma kadastra numurs 1300 026 4904), kas sastāv no zemes gabala 15 275 m2 platībā un poliklīnikas/administratīvās ēkas/dziedniecības iestādes (ēkas (būves) kadastra apzīmējums 1300 026 4904 001) - vietējās nozīmes arhitektūras piemineklis „Peldu iestāde” (valsts aizsardzības Nr.5425), katlu mājas (ēkas (būves) kadastra apzīmējums 1300 026 4904 002), garāžas (ēkas (būves) kadastra apzīmējums 1300 026 4904 003), ventilātoru, sūkņu mājas (ēkas (būves) kadastra apzīmējums 1300 026 4904 004) un ventilātoru, sūkņu mājas (ēkas (būves) kadastra apzīmējums 1300 026 4904 005);
3. Gleznotāja Miervalža Ķemera gatvē 5, Jūrmalā (nekustamā īpašuma kadastra numurs 1300 526 2601), kas sastāv no sūkņu stacijas (ēkas (būves) kadastra apzīmējums 1300 026 2614 001), kas ir saistīta ar valstij piederošu zemes gabalu Gleznotāja Miervalža Ķemera gatvē 5, Jūrmalā (nekustamā īpašuma kadastra numurs 1300 026 2614) 3556 m2 platībā;
4. Alejas ielā 6, Jūrmalā (nekustamā īpašuma kadastra numurs 1300 026 3806), kas sastāv no zemes gabala 2324 m2 platībā un dzīvojamās ēkas (ēkas (būves) kadastra apzīmējums 1300 026 3806 001) - vietējas nozīmes arhitektūras piemineklis „Dzīvojamā ēka” (valsts aizsardzības Nr.5359) un šķūņa (ēkas (būves) kadastra apzīmējums 1300 026 3806 002).

Izvērtējot nepieciešamību piedalīties gaidāmajā izsolē, secinām, ka vienīgi kultūras pieminekļa saglabāšanas nolūkā nav nepieciešams minētos nekustamos īpašumus iegūt valsts īpašumā, jo saskaņā ar likuma „Par kultūras pieminekļu aizsardzību” 5.pantu valsts pārvaldi kultūras pieminekļu aizsardzībā un izmantošanā nodrošina ministru kabinets, un to realizē Valsts kultūras pieminekļu aizsardzības inspekcija neatkarīgi no īpašumu piederības.

Pastāvot bažām, ka patreizējais īpašnieks *OMINASIS LATVIA* nenodrošina pienācīgu valsts kultūras pieminekļa uzturēšanu, valsts interesēs būtu pēc iespējas ātrāk to nodot jauna īpašnieka rokās, nosakot tā tiesības un pienākumus kultūras pieminekļa saglabāšanā. Valsts kultūras pieminekļu aizsardzības inspekcija savā 2012. gada 3. decembra vēstulē Nr.04-13/2479 norāda, ka Ķemeru viesnīcas vēsturiskā ēka ar tajā esošajiem kultūras pieminekļiem un kultūrvēsturiski nozīmīgiem priekšmetiem ir nedalāmi un nav atsavināmi atsevišķi. Tādejādi secināms, ka, lai nodrošinātu valsts nozīmes kultūras pieminekļa „Ķemeru viesnīca” saglabāšanu, augstāk minētais kultūras piemineklis saskaņā ar likuma „Par kultūras pieminekļu aizsardzību” 8. panta otro daļu atsavināms kopumā. Turklāt likuma „Par kultūras pieminekļu aizsardzību” 11. panta pirmā daļa noteic, ka fiziskajām un juridiskajām personām jānodrošina, lai tiktu saglabāti kultūras pieminekļi, kas ir to īpašumā (valdījumā). Saskaņā ar minēto likuma normu valsts īpašumā esošo kultūras pieminekļu saglabāšanu nodrošina to valdītāji.

Gadījumā, ja arī nākamais *Ķemeru viesnīcas* īpašnieks nenodrošinātu šī kultūras pieminekļa pienācīgu uzturēšanu, saskaņā ar likuma „Par kultūras pieminekļu aizsardzību” 27.panta pirmo daļu, valstij saglabājas tiesības atsavināt šādu nekustamo īpašumu normatīvajos aktos noteiktajā kārtībā.

Tāpat Ministru kabinets norāda, ka valsts akciju sabiedrības „Valsts nekustamie īpašumi” rīcībā nav resursu, lai veiktu atbilstošas investīcijas (Ķemeru viesnīcas iegādi un uzturēšanu), kā arī likumā „Par vidēja termiņa budžeta ietvaru 2013., 2014. un 2015.gadam” šādi resursi nav paredzēti.

Ņemot vērā iepriekš minēto, Ministru kabinets neuzskata, ka valstij būtu lietderīgi iegādāties minēto īpašumu. Bez tam, izvērtējot Saeimas Pieprasījumu komisijas ierosinājumu piedalīties *Ķemeru viesnīca* nekustamo īpašumu izsolē, papildus būtu izvērtējama iespējamā izsoles būtības pretruna (pārdot par augstāko nosolīto cenu) ar likuma „Par valsts un pašvaldību finanšu līdzekļu un mantas izšķērdēšanas novēršanu” 3.panta trešo daļu, kas nosaka, ka manta iegūstama īpašumā vai lietošanā par iespējami zemāku cenu.

Ministru prezidents V.Dombrovskis

I.Alksne

Tālr.: 67024618

e-pasts: Iveta.Alksne@vni.lv